Predkladacia správa

Z Plánu legislatívnych úloh vlády Slovenskej republiky na rok 2004 vyplynula pre Ministerstvo obrany Slovenskej republiky úloha č. 6 v mesiaci október 2004 predložiť na rokovanie vlády Slovenskej republiky materiál „Návrh zákona o Vojenskej polícii a o doplnení zákona č. 141/1961 Zb. o trestnom konaní súdnom (Trestný poriadok) v znení neskorších predpisov“.
Je potrebné, aby obsah a znenie návrhu zákona o Vojenskej polícii vychádzalo z vojenskej stratégie Slovenskej republiky. Vo vojenskej stratégii Slovenskej republiky sa navrhuje, aby jednou z priorít, na ktoré sa budú ozbrojené sily Slovenskej republiky špecializovať, bola aj Vojenská polícia. Je to nový moment, ktorý treba premietnuť i do návrhu zákona o Vojenskej polícii. Cieľom je, aby plnením úloh vyplývajúcich zo špecializácie ozbrojených síl Slovenskej republiky, v súlade s prioritami ministerstva obrany, nedošlo k narušeniu plnenia úloh vyplývajúcich pre Vojenskú políciu z navrhovaného zákona a aby zákon vychádzal z doktríny  vojenských polícií NATO, na ktorej základe budú stanovené úlohy Vojenskej polície pre podporu ozbrojených síl Slovenskej republiky v operáciách. Návrh doktríny Vojenskej polície má byť predložený v termíne do 30. 4. 2005. 
Vzhľadom na uvedené skutočnosti Ministerstvo obrany Slovenskej republiky navrhuje zrušiť úlohu č. 6 v mesiaci október 2004 z Plánu legislatívnych úloh vlády Slovenskej republiky na rok 2004.
 Materiál nemá finančný, ekonomický, environmentálny vplyv ani vplyv na zamestnanosť.

Vyhlásenie o bezrozpornosti

Návrh na zrušenie úlohy č. 6 v mesiaci október 2004 z Plánu legislatívnych úloh vlády Slovenskej republiky na rok 2004 „Návrh zákona o Vojenskej polícii a o doplnení zákona č. 141/1961 Zb. o trestnom konaní súdnom (Trestný poriadok) v znení neskorších predpisov“ sa predkladá na rokovanie vlády Slovenskej republiky bez rozporov.